เซี่ยงไฮ้คอมโพสิตปิดพุ่ง 1.18% รับข่าวกองทุนบำนาญเล็งลงทุนตลาดหุ้น
เซี่ยงไฮ้คอมโพสิตปิดพุ่ง 1.18% รับข่าวกองทุนบำนาญเล็งลงทุนตลาดหุ้น
20 ก.พ. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวสูงขึ้น โดยดัชนีเซี่ยงไฮ้คอมโพสิตพุ่ง 37.88 จุด หรือ 1.18% ปิดที่ 3,239.96 จุด เนื่องจากแรงหนุนจากกระแสข่าวเรื่องเม็ดเงินจากกองทุนบำเน็จบำนาญที่จะเข้ามาลงทุนในตลาดหุ้นในสัปดาห์นี้
ธนาคารกลางจีนได้อัดฉีดเงินสดสุทธิเข้าสู่ระบบการเงินในวันนี้ ผ่านการดำเนินงานทางตลาดเงิน (Open Market Operations) หรือ OMO โดยธนาคารกลางจีนได้ดำเนินการดังกล่าวติดต่อกันเป็นวันที่ 3 เพื่อบรรเทาภาวะสภาพคล่องตึงตัว
ธนาคารกลางจีนได้อัดฉีดเงิน 1.7 แสนล้านหยวน (2.47 หมื่นล้านดอลลาร์) ผ่านทางข้อตกลงซื้อคืนธบัตรโดยมีสัญญาขายคืน (reverse repo) ซึ่งเป็นกระบวนการที่ธนาคารกลางเข้าซื้อหลักทรัพย์จากธนาคารพาณิชย์ด้วยข้อตกลงที่จะขายคืนในอนาคต